
Mărturisitorii: Dragoş Vicol 


„Bădia“, cum i-au zis toţi scriitorii mai tineri ai 
Bucovinei, s-a născut la Cacica, în 6 iulie 1920. A făcut 
liceul la Câmpulung, îndrăgostindu-se pentru totdeauna 
de Sadova, unde a şi cerut să fie încredinţat pentru a-şi 
petrece veşnicia, apoi a urmat studii juridice la Bucureşti. 
Prima lui carte de poezie, s-a numit „Muguri“ (1940), 
placheta aceasta sugerând şi o înrudire poeticească cu 
generația celebrei reviste de la Liceul „Eudoxiu 
Hurmuzachi“ din Rădăuţi. 


În tinereţea lui, „bădia“ Dragoş Vicol a fost un 
poet tulburător, „inimă, cât suntem noi de departe”, care 
simţea „doar în sânge o răscolire de întinderi deşarte, / un 
chiot pădurean lunecat peste freamăt de moarte”. În 
tinereţea lui, „bădia“ Dragoş Vicol îşi simţea, îşi ştia 
„inima prinsă-n lumini ca-ntr-o ramă” şi simţea „cu 
zâmbet biserica”, „din sat în sat”, pe unde „pribegea un 
călăreț cu frâul rupt şi chip uscat”. 


Apoi, au urmat anii comunismului, când activul 
regional de partid s-a folosit de tânărul poet Dragoş 
Vicol, asmuţindu-l împotriva lumii lui. E drept, din 
funcţiile avute (ziarist de partid, activist cultural), Dragoş 
Vicol s-a străduit, în măsura posibilităţilor, să-i salveze 

pe poeţii „iconari“ şi, mai ales, pe Teofil Lianu. Dar, tot 
de la înălțimea funcţiilor, Dragoş Vicol contribuia, în 
toamna anului 1948, la confiscarea fostei „Case 
Naţionale“, care ar fi aparţinut „unei clici de acţionari şi 
de reacţionari“, spre care năzuise până de curând, şi care 
ar fi însemnat un „club în care se practicau jocurile de 
noroc şi se făcea politică ostilă regimului democrat. Şi tot 
Dragoş Vicol interzicea, cu intransigenţă pseudo-ateistă, 
„Malanca în care se cultivă ura şovină şi caricaturizarea 
evreului şi a ţiganului“, deşi el ştia că ,„„Malanca“ 
(străvechea  „Turca“)  satiriza, prin  caricaturizarea 
veneticului, înstrăinarea datinilor şi alterarea moravurilor. 
Şi mai propunea Dragoş Vicol, în numărul din 7 
octombrie 1948, al ziarului „Lupta Poporului“, să 
caricaturizeze „Malanca de pildă pe chiaburul hrăpăreţ, 
care nu-şi însămânţează ogoarele, care fură munca celui 
sărac“, iar „locul „domnilor şi boierilor“ din colinde şi 
urături trebuie să-l ia muncitorul şi ţăranul muncitor, care 
luptă pentru altă lume“. 


Pentru că nu ştiu cum aş fi procedat eu în locul 
lui, nu-mi pot permite să-l judec pe „bădia“ Dragoş 
Vicol, mai ales că poeziile lui „bolovănoase“ din vremea 
„Revistei Bucovinei“ mi-l înfăţişează aşa cum l-am 
cunoscut, prin 1980, la Bucureşti, adică un suflet de 
bucovinean veşnic fremătător, o inimă datoare, „cât 
suntem noi de departe, / Singuri lângă plâns, singuri 
lângă zvârcoliri” să învrednicească locul în care „cu-o 
cruce de fag ne-o decora Bucovina”. 


Ca scriitor de care s-a folosit puterea, Dragoş 
Vicol a publicat mult: „Scrisoare de la tata“ (versuri, 


1949), „Raiul de aur“ (povestiri, 1951), „Se risipeşte 
negura“ (povestire, 1951), „Valea fierului“ (roman, 
1953), „În munţii din miază-noapte“ (roman, 1959), 
„Reportaj liric“ (versuri, 1963), „Nopțile dinspre ziuă“ 
(roman, 1970), „Satul cu oameni frumoşi“ (1975), 
„Poemele de acasă“ (1977), „Cerbul singuratic“ (proză, 
1978) etc. 


A murit la Bucureşti, în 22 decembrie 1981. La 
Câmpulung Moldovenesc trăieşte şi poate că ispăşeşte 
posibilele vinovăţii ale tatălui fiica lui Dragoş Vicol (|. 
D.). 


Orele ard 


Orele ard în palmele de-azur 

ale îngerului nostru festiv — 

chenare înflorate prind contur 

cu ochii Domnului încondeiaţi — motiv. 


Turle mari se-nalţă spre cer, 

zările-si pleacă frunzişurile lin; 
gândul trâmbiţează veşnicii în efemer. 
„„„Orele ard lângă-al vremii festin... 


Curcubeiele cuprind păduri şi se pleacă 
peste furnicarul târgului înviorat. 

Limpede nu s-alege cântecul şi truda 

Şi simţim inimile hunii sub pas cum ne bat... 


ŞI totuşi, uneori se turbură-n noi 
visurile şi ne frământă, ne dor: 

îngerul îşi simte palmele slăbite şi moi, 
orele mor... 


(Revista Bucovinei, 
Nr. 11/1943, p. 567) 


Green 


după Paul Verlaine 


Îmi aduc inima troienită de flori... 
Vezi, primăvara mi le-a lăsat să le adun 
Brumate de cântec şi albe-aurori; 
Aici, lângă sufletul tău, să le pun. 


Îţi aduc versul miruit de lumini, 

Pădurile le simţi îngenuncheate-n el? 
Ți-am cules curcubeie de-argint din mălini: 
Hai să durăm visului din ele castel... 


Mi-oi culca fruntea pe clipe şi-amurg 
Sărutând mâinile mici ce m-or mângâia... 
Vom asculta cum izvoare prin inimi ne curg 
Şi ne-om prisădi în cântec un mugur de stea... 


(Antologie rădăuțeană, 
Cernăuţi 1943, p. 72) 


Chiot către adânc 


Adâncule, mă vreau şi cu adânc! 
Când chiotul celui ce-am fost suna-va 
Să-mi leg desaga tainei la oblânc 

Şi să cutreier, nalt amurg, dumbrava. 


Mă voi chema cu celălalt departe 
Cu goarna nevăzutelor ecouri 

Şi-om drumui spre zările deşarte 
Pelerinaj de gânduri şi de nouri... 


Adâncule, mă vreau şi eu adânc! 
Vezi, cerbii îi voi linişti cu mâna 
Şi-oi prinde glasul firii la oblânc, 
Celui ce-am fost spre vis să-i fiu fântâna... 


(Antologie rădăuțeană, 
Cernăuţi 1943, p. 73) 


Cântec de leagăn 


Maica Domnului îşi adoarme Pruncul 


Hai luilui şi iar luilui cu nana: 
Trei arhangheli tămâiază strana; 
Trei călugări cresc în rugăciune 
Şi se miră sfeşnic de minune... 


Hai luilui şi iar luilui cu Mama 
Noaptea-şi prinde-n cui de stea năframa, 
Iar un prapur tremură la uşă: 

Câtă vorbă-n lume şi cenuşă... 


Hai luilui şi iar luilui, lisuse: 

Steaua şi luminile-s apuse... 

Şterge-ţi lacrima, căci vezi?, pe borta cheii 
Au-nceput să ne iscodească fariseii!... 


(Antologie rădăuțeană, 
Cernăuţi 1943, p. 73) 


Dimineaţă pe front 


Uite, soarele porneşte spre ţara noastră 

în caleaşca cerului albastră. 

Măi camarazi, hai sa-l privim: 

pe-nserat ne-a duce lumina ochilor acasă 

să mângâie pripoarele şi legănările de mătasă 
ale grâielor pe care-atâta le dorim... 


Câteva clipe când avem răgaz 

să ne încălzească inimile şi să ne fluture pe obraz; 
că pe urmă iar pornim la drum, 

iar ne ies în cale fier şi fum, 

iar se prăbuşesc din noi, țărână, 

cu-amintirile şi puşcă strânsă în mână... 


„„„Uite, soarele porneşte spre ţara noastră 

să ne mângâie copiii la fereastră, 

şi să râdă prin ogrăzi, când dorul toarce 

tângă de-ntrebări, aşa precum 

om râde noi de bucurii, când ne-om întoarce... 
Hei, destule visuri, hai la drum!... 


(Antologie rădăuţeană, 
Cernăuţi 1943, pp. 73, 74) 


Muşcă brandurile țarina 


Muşcă branduri țarina, 
Arde-n piepturi inima... 
Pasăre cu cioc de fier, 
moarte seamănă de ieri... 


Totu-i numai fum şi ceaţă, 
plumbii caută vis şi viaţă 
şi tot vin ca-albinele 
ciopârțind trupinele... 


Pe-o viroagă cu trestiş 

Rusii vin, furiş-furiş; 

doar un salt că ne desparte: 
mâna noastră: foc şi moarte! 


Lângă mine un recrut 
moare sângerând tăcut. 

ÎI privesc în ochi şi-mi pare 
că văd ţarini şi pripoare, 


nuci bătrâni, văzând, podgorii, 
luminişuri de istorii, 
vălurindu-se-n amurg... 

Şi prin jurul nostru curg 

gloanţe, vuiet şi şrapnele 

ca un viscol nalt de stele. 
Tremurând mă las pe-o rână 
şi îl iau încet de mână: 


Simt cum se porneşte visul 
ca să cucerească-abisul 

şi-i şoptesc: Măi camarade, 
creşti luceafăr în balade; 
dar de-i merge acolo-n cer, 
lângă uşi cu lerui-ler, 


să-mi aprinzi şi mie-o stea: 
poate vin s-adorm sub ea... 


(Antologie rădăuțeană, 
Cernăuţi 1943, p. 74) 


ISI 


Preludiu 


Frunzişul legăna 

Tăceri ca şi inima ta; 
Amurgul pe ape scria 
Vers mic, stea lângă stea... 


Ciută de fum 
Alerga speriată pe drum: 
Vânătorii toamnei o căutau 


Şi frunzişurile umede se legănau şi sângerau... 


Incet sângerau. 


Nu ştia Dumnezeu 

Unde i-au rămas pulpanele de curcubeu, 
Unde-au plecat macii grădinilor 

Şi clinchetul clar al luminilor... 


Nu ştiau oamenii nici €i 

Unde pasc — turme de miei — 
Duminicile aduse de lăstuni alteori, 
Unde mai ard candele — pâlc de bujori — 


Unde s-au scuturat grâiele-nainte de coasă 
Şi unde-au ferecat sfinţii nopţile de mătasă. 

Iar din sat în sat 
Pribegea un călăreț cu frâul rupt şi chip uscat... 


... Într-un târziu 
Frunzişul s-ofilea, murea 
Tăcerea murea, amurgul murea: 
Toamna luneca peste ape şi văi, 
Iar copii ascultau de departe basme cu 
zvon de zurgălăi... 


(Revista Bucovinei, 
nr. 7/1943, p. 346) 

Sate strânse-n ghioc de mănăstiri 


Sate strânse-n ghioc de mănăstiri 
S-oglindesc în apusuri de sânge şi moarte... 
Inimă, cât suntem noi de departe, 

Singuri lângă plâns, singuri lângă zvârcoliri... 


Clopotele se răzvrătesc în trunchiul fagilor; 
ca un vânt de toamnă cântul pribagilor 
se-aşterne peste-amintirea poienilor cu cerbi... 
Nici o pasăre-n păduri n-a mai rămas: 
Dornele turburi se zbat între maluri de piatră! 
La cumpăna nopții cățelul pământului latră: 
Nici un luceafăr prin frunze şi cetini 

n-a mai rămas... 
Inimă, tot înainte să cucerim lumina! 


Spre păduri obuzele sapă morminte... 
De ne-om vărsa peste cerbi sângele fierbinte, 


cu-o cruce de fag ne-o decora Bucovina!... 


(Revista Bucovinei, 
nr. 5/1944, pp. 186-187) 

L-am întâlnit pe tata, pribeag 


L-am întâlnit pe tata, pribeag. 
Cu plugul, un pumn de sămânță şi trei ramuri de fag. 
Drumuia prin vânturi tăcut şi bătrân; 
Ii mirosea fruntea-a pădure însingurată şi-a fân. 
Inima-i strângea ploi în ea ca un burete 
Şi totuşi buzele i se uscau de depărtări şi de sete... 
I-am strâns mâinile uscate în mâinile mele 
Şi i-am simţit în sânge izvoarele noastre 
luminate de stele... 
— Unde te duci, tată bun, tată drag? 
Unde-ţi duci anii şi plânsul, tată pribeag?... 


Pe-o colină de soare a poposit: 

Şi-a făcut cruce mare cu obrazul spre Răsărit, 

A-nfipt cele trei ramuri de fag în pământ 

Şi-a pornit apoi brazdă cu plugu-n arşiţă şi-n vânt. 

Şi-a scuturat palmele să se prelingă izvoarele-n lut, 
Stelele să se împrăştie-n ierbi, — nevăzut; 

A aruncat sămânţa şi-a-ngenuncheat plângând: 

Ce volburi amare zăgăzuia oare în gând? 


— Ce faci, tată bun, tată drag ca lumina? 
— Imi mut lângă Dumnezeu bătrâneţea şi Bucovina... 


(Revista Bucovinei, 
nr. 4/1944, p. 172) 

Scrisoare în cer, tatel... 


Nu ştiu când ai plecat slab şi cărunt, 

moşneag cu ochii albaştri, inima dalbă şi pasul mărunt; 
nu ştiu când ai plecat 

cu clopotele fluturând prin sat... 


Am simţit doar în sânge o răscolire de întinderi deşarte, 
un chiot pădurean lunecat peste freamăt de moarte... 

Pe lângă tâmpla mea treceau clipele şi plumbii 

şi Dumnezeu îşi culegea, dintre arme, porumbii, 

Se legăna ceru-n vâltoare de purpură spre apus 

şi mi-a şoptit sângele: frate, bătrânul s-a dus!... 


Cine-a rămas lângă vorba livezilor domn 

pentru cântecul serilor legănat în hamacuri de somn? 
Cine-a rămas să chiuie țărăneşte-n pomăt 

cu toamnele şi-mbobocirile albe de omăt? 

Cine mai strânge poveştile ude de ploi 

în amurg de noiembrie la desfăcut de păpuşoi?... 


Tată cărunt ca bruma ce arde tomnatec pe-ogoare, 
mi-i inima o creangă aplecată pe-o sură vâltoare; 
pumnii mei bat puternic în noi dimineţi, 

fruntea o flamură dusă prin vânt şi prin ceți... 

mâine, poimâine am să pornesc poate şi eu 

cu-o schiţă în coaste spre curţile lui Dumnezeu: 
aşteaptă-mă, tată, la poartă în fiece zori 

(drumuesc spre înalturi atâţia feciori!...), 

când voi intra să mă-ntâlnesc cu tine, 

să fim amândoi printre flori, printre morţi şi lumine... 


(Revista Bucovinei, 
nr. 9-10/1944, p. 317) 

Biserică pentru lacrimile mamei 


Iar te-aud 

trecând prin frunzişul grădinii, ud 

de lacrimile curse pentru mine... 
mamă, tu nu ştii pe unde inima mea 
creşte ca o floare însângerată sub stea; 


nu ştii pe unde ascult visurile şi zvonul 
sângelui pe care mi l-ai dat: 

câte drumuri bat 

niciunul nu mă-ndreaptă către tine... 


„„„ Aici lângă rarişte de molid pădurean 
am început să zidesc cu sufletul şi soarele 
biserică mică: turlă-i pun gând şi alean; 
pridvor: seara-nstelată şi izvoarele. 


Şi-am să tencuiesc în catapiteasmă 
chiotul meu după tine, mireasmă 

de câmp, câmp înflorit, volovăţean... 

Iar în altar: steaua mea de zodie 

s-o poţi mângâia cu mâna ca pe-o rodie... 

Pentru lacrimile tale zidesc biserică, mamă 
cu ochii albaştri ca ai Mariei Fecioare, 
să-mi găseşti aici printre frunze şi izvoare 
inima prinsă-n lumini ca-ntr-o ramă... 


Sfinţeşte cu zâmbet biserica, mamă... 


(Revista Bucovinei, 
nr. 11-12/1944, p. 349) 

Toamna mi-a aprins colinele 


Arde: vâlvătaie de sânge, 

vâlvătaie de fum; 

inima ogoarelor se zbate sub furci, 
stelele trec umede, seara, pe drum... 


Negre cărări de-ntuneric 

mă leagă de glezne... 

Şerpii tristeţilor — ploi ce-or veni — 
şuieră-n bezne... 


Toamna mi-a aprins colinele 

şi mi-a turburat 

pădurile-nflorite şi strânse la tâmple, 
depărtat şi prelung, depărtat. 


Ceaţa mă cheamă... aşteaptă-mă, viu! 
Toamna duşmană 

mă-nsângerează crud, cu-ascuţiş de târziu... 
Aşteaptă-mă, viu, 

viu cu colinele strânse sub geană, 

viu, uite, viu... 


(Revista Bucovinei, 
nr. 1-2/1945, p. 41) 

Inel 


De nunta noastră seara n-a vorbit, 
nici steaua care s-a aprins în fag... 
Tu poate simţi că va veni, smerit, 
o frunză veştedă-ntr-o toamnă, mag, 


Şi-ţi va aduce slova mea de vis: 

în tabără vor arde-n noapte — larg — 
să lumineze dorul scris... 

Iar cerul alb proptit într-un catarg 


s-a apleca încet peste ruine 

şi-a arunca un curcubeu în lut: 

un capăt luci în vis, cu tine, 

un capăt lângă moartea mea, pe scut... 


(Revista Bucovinei, 
nr. 6/1942, p. 264) 

Cui să mai trimit slovă? 


Cui să mai trimit slovă înfiorată şi albă 

Ca un mănunchi înrourat de nalbă? 

Cui să mai trimit lacrimi ori bucurii, 

Cui să dărui visele ce i le dăruiam Bunei- Marii? 
Cui să sărut obrajii şi buclele dragi, 

Dacă tu nu-ţi mai torci inima-n frunză de fagi? 


Cui să-i mai ascult fluierele seara-n poienile lunii? 
Lângă ape cu cine să-mi adorm gândurile, lăstunii? 
Ard poieni albastre-n veleat însângerat: 

Mi-i sufletul pădure cu frunzişul uscat... 

Însângeră îngerii stelelor prin livezi; 

Închide-ţi pleoapele, inimă, să nu-l vezi... 


Casa mi-au dărâmat-o cu tunurile duşmanii; 

Schijele mi-au pârjolit busuiocul şi măghiranii; 

Plopii de la poartă-s ciungi cu rănile în sus: 

Puştile-au bătut cuie noi în palmele şi picioarele Lui 
lisus... 

Pe tata-l caută prin ogradă amintirile, 

Mama colindă cu năframa la ochi cimitirele... 


(Revista Bucovinei, 
nr. 6/1944, p. 209) 

Colind întârziat 


Lerui Doamne-lerui ler 
Sună-n inimă lumină, 
lar pe țarină străină 
Numai bubuit de fier... 


Cling de dor bucovinean 
Larmă turlă de argea, 
Să-mi aprinzi şi mie-o stea 
La icoană de făgan... 


Să-mi colinzi şi mie-n sat 
La fereastra cu cărţi multe: 
Or veni ca să te-asculte 
Versurile ce le-am lăsat. 


Şi-o să vie fata cu 

Ochi de cer şi gând de nalbă 
Fruntea dragă, fruntea albă 
Ca să i-o săruţi şi tu... 


Lerui Doamne lerui ler, 
Spune-i mumii că de mor 
Să stea seara in pridvor 
Să grăiesc cu ea din cer... 


(Revista Bucovinei, 
nr. 7/1942, p. 301) 

Doină 


Voroava creşte albă-n flori de fag: 
Mi-i sufletul poiană şi colnic 

Şi doina-mi trece-ncet prin ierbi, 
Să nu mă doară chipul tău... 


Am chiuit în tulnic de voinic 

Şi-acum sunt una cu adâncul, 
Cu-aleanul; ceru-mi creşte curcubeu 

În ochi şi mi-a-nflorit cu stele-oblâncul... 


(Revista Bucovinei, 
nr. 8/1944, p. 270) 


24 


Poveşti 


Ileana Cosânzeana şi-a pierdut 

În noaptea asta la izvor condurii 

(Cei ce-au trecut-naintea mea pe-aici 
Nu i-au văzut, fiindcă-iscodeau înaltul), 


Eu m-am plecat să-i iau şi să-i sărut: 
În mine-atunci chiui copilăria 

Şi basmul îşi porni prin ani vulturii 
Şi-n ochi a prins a râde bucuria... 


(Revista Bucovinei, 
nr. 8/1944, p. 270) 

Colind 


Se scutură pomete de omăt 

Şi zurgălăii leagănă minuni: 
De-asculţi din slovele mărunte-aduni 
Meleagul până hăt departe hăt. 


Domniţele eu îngeri — lerui ler — 

Strâng ţara-n palme şi ţi-i pun ta geamuri, 
Iar feţi-frumoşii cu privirea-n flamuri 
Zvârl stele mari din tulnice spre cer... 


Şi busuiocul scrie pe sub grinzi 

La icoane slova liniştii şi slavă 

Că freamătă veleatul ca-o dumbrava... 
Prietene, mai ştii ca să colinzi?... 


(Revista Bucovinei, 
nr. 8/1944, p. 270) 

Clacă 


— Noroc belşugului de păpuşoi şi vouă, 
Feciori cu ochii duminici de rouă! 

Ci fetelor le-oi dărui diseară, 

Când s-or găti ştiuleţii şi-o să sară 

În sânge spiriduşii horei mari 

Hurmuz cu săruturi de socri-mari!... 


Zi-i cântecul acela, Constantine, 

Ce-l şuieram la plug, s-aud cum vine 
Viaţa din adânc prin bob de grâu, 
Să-mi prind iar tinereţea ici, sub brâu, 
Iar gazda? Gazda cu ochi mari, căprui, 
Mai pune-o ţuică ici, că... uite... nu-i!... 


(Revista Bucovinei, 
nr. 8/1944, p. 271) 

Fragment cinegetic 


Vânătorii desfrunziră zorii 

de linişti şi-au întins puştile spre viaţa ce-ardea 
în fuga paşilor sălbateci 

prin ierburile brumate de rouă şi stea. 


Facle de cântec luminau frunzarele 

ŞI copoii alergau 

după cântecul cornului ce tremura prelung 
printre flori şi printre cetinile ce fremătau. 


Iar pocnetele culegeau dimineaţa 
Agăţată — put prin ierburi şi stânci — 
Dumnezeu nu boteza ulmii 

nici nu-şi oglindea ochii în iezere-adânci. 


Într-un târziu copoii au stat; 

cornul murea în ochii ce sângerau 

prăbuşiţi pe frunzişul cu inima verde. 

Copoii se culcară lângă moarte şi-o adulmecau... 


(Revista Bucovinei, 
nr. 6/1943, p. 301) 

Clopote de seară 


Clopote de seară calme, clopote de răcoare 
lângă simfonia nemărginită de clipe... 
Ascultaţi euritmia lor fremătătoare 

de necunoscute aripe... 


Peste inimă frunzişurile-şi închină roua 

pentru crai nou simţit peste dealuri domoale... 
Clopoţei de seară cu bing-bang-uri albastre, 
clopote de seară cu-alunecări de mătase moale!... 


Cine tremură sub bolțile de cetină verde, 

lângă visuri ce-şi scutur de visuri mălinii? 

— Bing-bang!, cine se cheamă şi se pierde 

în clopotele serii sărutate de moartea luminii?... 


Cine se pleacă la izvoare şi le sună 

argintul cu mersul ciutei de fum? 

Clopote de seară, adunaţi-mi din flori fata brună 

s-o zugrăvesc ca pe-o frunză pe-o pajişte de-album... 


„„„Crai-nou cu secera-ntinsă peste lanuri răsare 
peste simfonia nemărginită de clipe: 

ascultați euritmia clopotelor de seară, fremătare 
de necunoscute aripe... 


(Revista Bucovinei, 
nr. 3/1944, p. 115) 

Răvaş 


Bădie, dorul să-l învingem nu e modru! 

Am rătăcit căutându-te-n zadar, 

Te-am fâşcăit la margini de hotar 

Ş-am genuncheat în plâns, la cruci de codru... 


Am stat târziu cu inima la sfat 

Ş-am ascultat în seri voroava ierbii, 
Am sărutat tăcerea-n rând cu cerbii, 
Cu tain de fluier drag te-am aşteptat!... 


Pe unde rătăceşti mereu, bădie?... 
— O, inimile ni se rup, se rup: 
Stejarii clopotesc minuni în trup 
Şi tu tot baţi cărări de bejenie!... 


(Universul Literar, 
Nr. 44/1940, p. 2) 

Abecedar 


Când ies în zori pe prispa cu urme de luceferi 
Mă-ntâmpină, să-mi dea bineţe verzi, livada. 
Şi dacă vreau tăcerii să-i descifrez balada 
M-ajutură lăstunii din cuiburi mici şi teferi. 


De vreau să ştiu ce cântec au învăţat alunii 

Şi ce poeme noaptea a furişat prin flori, 

Chem cumpeni de fântână aburind de rouă-n zoii, 
Chem spicele de-a valma cu merii şi cu prunil. 


Şi le citesc răspunsul în semnu-ncovoiat, 

Şi le citesc lumina în frunzele jilave; 

Strâng cântece din zvonul ce curge prin dumbrave 
Şi simt cum ard punți albe pe inimă de sat. 


(Universul Literar, 
Nr. 42/1941, p. 2) 


31 


Mă cheamă copilăria 


Acolo, departe, în livezile copilăriei 

Îşi pârguie pomii cu soarele-n ramure rodul... 
Coboară din vastul bunicii oare Voievodul 

Cu luna la-oblânc lângă plosca cu apă moartă şi vie? 


Mai vine luceafărul seara să strângă crăiţe şi lin 

Să le suie parfumul spre-nalturi cu îngeri şi stele?... 

S-au stins pe cărări zurgălăii bucuriilor mele; 

Mă cheamă din ani copilăria, cu basmale-n braţe să vin!... 


(Universul Literar, 
Nr. 47/1940, p. 2) 

